Νίκη Βόλου (κολύμβηση)

Το τμήμα κολύμβησης της Νίκης Βόλου αποτελεί μέρος του Γ.Σ. Νίκη Βόλου. Επίσημο έτος ίδρυσης του τμήματος κολύμβησης του συλλόγου είναι το 2008«Τμήμα κολύμβησης» , πληροφορίες στον επίσημο ιστότοπο του συλλόγου.. Σήμερα το τμήμα κολύμβησης της Νίκης διαθέτει τη νομική μορφή ερασιτεχνικού σωματείου. Επίσημη έδρα του αποτελεί το Δημοτικό Κολυμβητήριο Νέας Ιωνίας «Βασίλης Πολύμερος», χωρητικότητας 350 θεατών.

 Ιστορικό 
Το τμήμα κολύμβησης της Νίκης Βόλου δημιουργήθηκε ανεπίσημα το 1926. Τότε καταγράφονται οι πρώτοι αγώνες που συμμετείχαν αθλητές της ομάδας. Όλες οι προπονήσεις και οι αγώνες διεξάγονταν στον Άναυρο. Μεταπολεμικά η Νίκη δημιούργησε τμήμα παίδων και συμμετείχε σε αγώνες. Ύστερα από λίγο καιρό έπαψε την λειτουργία του.

Το 2008 το τμήμα επανιδρύθηκε και επίσημα, από τον Πέτρο Παρασκευόπουλο, που ήταν ο πρώτος έφορος, μέλος του ΔΣ του συλλόγου και αργότερα γενικός γραμματέας του Ερασιτέχνη. Μέσα σε 10 χρόνια από την ίδρυση του έφτασε να κατακτήσει δύο συνεχόμενα πρωταθλήματα Ελλάδας στις ηλικιακές κατηγορίες age groups 13-16 ετών, τις σεζόν 2017–2018 και 2018–2019, κάτι που αποτελεί μοναδικό γεγονός για περιφερειακό σύλλογο. 

Το τμήμα αρχικά ξεκίνησε με την κλασική κολύμβηση και σήμερα λειτουργούν τρία ακόμη τμήματα, τεχνικής κολύμβησης, μαραθώνιας κολύμβησης (open water), και το τμήμα τριάθλου. Εκτός από τα αγωνιστικά του τμήματα, η Νίκη φιλοξενεί παιδιά από έξι μηνών για εκμάθηση, ενώ ξεχωριστά λειτουργούν τα τμήματα masters και το τμήμα θεραπευτικής κολύμβησης ΑΜΕΑ.

Παράλληλα, το τμήμα κολύμβησης της Νίκης Βόλου εφαρμόζει το πρόγραμμα εκμάθησης ασφαλούς κολύμβησης και συνεργάζεται με τον φορέα υλοποίησης της δράσης Safe Water Sports και κατά την διάρκεια του έτους η υλοποίηση του κάθε σταδίου εκμάθησης πιστοποιείται με τα αντίστοιχα διπλώματα εκμάθησης που απονέμονται στους νεαρούς κολυμβητές από τον φορέα του προγράμματος.

 Παγκόσμια μετάλλια 
Το 2023 το τμήμα κατέγραψε εξαιρετικές επιτυχίες σε αγωνιστικό επίπεδο με 15 αθλητές και αθλήτριες να κατακτούν μετάλλια στα πανελλήνια πρωταθλήματα τεχνικής κολύμβησης και τριάθλου. Η μεγαλύτερη επιτυχία του τμήματος ήταν το χρυσό μετάλλιο στο Παγκόσμιο πρωτάθλημα τεχνικής κολύμβησης Εφήβων-Νεανίδων στο Κάιρο από την αθλήτρια Λυδία Παντελόγλου, που ανέβηκε στο ψηλότερο σκαλί του βάθρου. Προπονητής της ήταν ο Γρηγόρης Καλαϊτζογλίδης.

Η συνέχεια δόθηκε στο Πανευρωπαϊκό πρωτάθλημα τεχνικής κολύμβησης Ανδρών-Γυναικών, όπου δύο αθλήτριες, η Αθανασία Καρατσιβή και η Λυδία Παντελόγλου, κατέκτησαν τρία ασημένια και ένα χάλκινο μετάλλιο αντίστοιχα αγωνιζόμενες με τα χρώματα της γαλανόλευκης και το εθνόσημο στις αντίστοιχες εθνικές αποστολές. Οι ίδιες αθλήτριες συμμετείχαν και στους Παράκτιους Μεσογειακούς αγώνες, κατακτώντας με την εθνική ομάδα δύο ασημένια και χάλκινο μετάλλιο αντίστοιχα. Η χρονιά ολοκληρώθηκε με τον καλύτερο δυνατό τρόπο, την Αποστολία Μπάδρα και τον Γιάννη Θεοδοσόπουλο στο Παγκόσμιο πρωτάθλημα τεχνικής κολύμβησης Εφήβων-Νεανίδων να κατακτούν ένα ασημένιο και ένα χάλκινο μετάλλιο.

 «Νικητήρια» 
Το τμήμα κάθε χρόνο διοργανώνει διασυλλογικούς αγώνες κλασικής κολύμβησης αγωνιστικών, προαγωνιστικών κατηγοριών και τεχνικής κολύμβησης με την επωνυμία «Νικητήρια» υπό την αιγίδα της ΚΟΕ με συνδιοργανωτή την Περιφέρεια Θεσσαλίας και την Διεύθυνση αθλητισμού ΔΟΕΠΑΠ του Δήμου Βόλου, που αποτελούν θεσμό στα κολυμβητικά δρώμενα.

 Παραπομπές 

 Πηγές 
 Αγγελική Θανασούλη, Ένας Αιώνας Νίκη Βόλου 1924-2024, Εκδόσεις Καρεκλίδη, Βόλος 2025

 Εξωτερικοί σύνδεσμοι 




Κολυμβηση
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι συγχρονισμένης κολύμβησης